Document ID: 31993D0257

Komisijas Lēmums
(1993. gada 15. aprīlis),
ar ko nosaka references metodes un valstu references laboratoriju sarakstu atlieku noteikšanai
(93/257/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1964. gada 26. jūnija Direktīvu 64/433/EEK par veselības problēmām, kas ietekmē Kopienas iekšējo tirdzniecību ar svaigu gaļu [1], kurā jaunākie grozījumi izdarīti ar Direktīvu 92/5/EEK [2], un jo īpaši tās 8. panta 1. punktu,
ņemot vērā Padomes 1985. gada 5. augusta Direktīvu 85/397/EEK par veselības un dzīvnieku veselības problēmām, kas ietekmē Kopienas iekšējo tirdzniecību ar termiski apstrādātu pienu [3], kurā jaunākie grozījumi izdarīti ar Direktīvu 89/662/EEK [4], un jo īpaši tās 11. panta 4. punkta trešo daļu,
tā kā Komisijas Lēmumā 93/256/EEK [5] ir noteiktas metodes, kas piemērojamas hormonālas vai tireostatiskas iedarbības vielu atlieku noteikšanai; tā kā iepriekšminētajā lēmumā ir noteiktas procedūras, kas jāievēro, un kritēriji, kas jāpiemēro, veicot analīzes; tā kā noteikumā par references metodēm jāatsaucas uz kritērijiem, kas paredzēti apstiprinošām metodēm;
tā kā Komisijas Lēmumā 90/515/EEK [6] ir paredzētas references metodes smago metālu un arsēna atlieku noteikšanai; tā kā jāparedz references metodes tādu atlieku noteikšanai, kas nav smagie metāli un arsēns;
tā kā Direktīvas 64/433/EEK 8. panta 1. punkta pēdējā daļā ir paredzēts atlieku pārbaudei norīkot vismaz vienu references laboratoriju katrā valstī;
tā kā saskaņā ar 8. panta 1. punkta b) apakšpunktu Padomes 1986. gada 16. septembra Direktīvā 86/469/EEK par dzīvnieku un svaigas gaļas pārbaudi atlieku klātbūtnes noteikšanai [7], kurā grozījumi izdarīti ar Lēmumu 89/187/EEK [8], valstu references laboratorijām jāatbild par katras atliekas vai attiecīgo atlieku grupas analīzes standartu un metožu saskaņošanu, tostarp par periodisku salīdzinošu paraugu daļu testu rīkošanu apstiprinātām laboratorijām, kā arī par noteikto robežu ievērošanu;
tā kā, paturot prātā zinātnes un tehnikas sasniegumus un skaidrības labad, jāatceļ Komisijas Lēmums 89/610/EEK [9];
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Analītiskās references procedūras, kas jāpiemēro, lai apstiprinātu Direktīvas 86/469/EEK I pielikumā uzskaitīto vielu atlieku klātbūtni, izņemot tādus ķīmiskos elementus kā smagie metāli un arsēns, ir šādas:
- imūntests,
- plānslāņa hromatogrāfija,
- šķidrumu hromatogrāfija,
- gāzu hromatogrāfija,
- masspektrometrija,
- spektrometrija
vai kāda cita procedūra, kas atbilst kritērijiem, kuri pielīdzināmi še 3. pantā norādītajiem.
2. pants
Vislabākā analītiskā references procedūra balstās:
a) vēlams, uz molekulāro spektrometriju, kas nodrošina tiešu informāciju par pārbaudāmās vielas molekulāro uzbūvi; vai
b) uz neatkarīgu procedūru kombināciju, kas nodrošina netiešu informāciju par pārbaudāmās vielas molekulāro uzbūvi;
un tai jābūt atbilstošām kvalitatīvās un kvantitatīvās noteikšanas robežām.
3. pants
Kritēriji, kas piemērojami analītiskām references procedūrām, ir apstiprinošo metožu kritēriji, kas noteikti Lēmuma 93/256/EEK pielikuma 1.2.3. līdz 1.2.6. punktā, 2.1. līdz 2.2.5.3. punktā un 2.4. līdz 2.5. punktā.
4. pants
Dalībvalstu references laboratorijas, kas atbild par references analīzēm, ir uzskaitītas pielikumā.
5. pants
Lai ņemtu vērā zinātnes un tehnikas sasniegumus, šo lēmumu atkārtoti pārskata līdz 1996. gada 1. janvārim.
6. pants
Ar šo atceļ Lēmumu 89/610/EEK.
7. pants
Šis lēmums ir adresēts dalībvalstīm.
Briselē, 1993. gada 15. aprīlī

Labels: 0
3
16